b'\n_START_ARTICLE_\nSforc\xc5\xb3 pilis\n_START_SECTION_\nIstorija\n_START_PARAGRAPH_\nPilies istorijos prad\xc5\xbeia datuojama 1368 m., kada Milano hercogas Galeazas II Viskontis nurod\xc4\x97 toje vietoje pastatyti pil\xc4\xaf \xc5\xa1alia Milano senovin\xc4\x97s gynybin\xc4\x97s sienos. Pastatytoji pilis buvo sta\xc4\x8diakampis pastatas su vidiniu kiemu ir bok\xc5\xa1tais jo kampuose. V\xc4\x97liau Viskon\xc4\x8diai u\xc5\xbe jos prad\xc4\x97jo \xc4\xafrengin\xc4\x97ti park\xc4\x85. 1447 m. nuvertus Viskon\xc4\x8di\xc5\xb3 vald\xc5\xbei\xc4\x85 ir \xc4\xafvedus Milane respublikin\xc4\x99 santvark\xc4\x85 buvo nutarta pil\xc4\xaf nugriauti. Pusiau apgriaut\xc4\x85 pil\xc4\xaf apie 1450 m. nutar\xc4\x97 atstatyti naujieji Milano valdytojai hercogai Sforcos. Fran\xc4\x8deskas I Sforca u\xc5\xbesak\xc4\x97 darbus architektui Giovanni da Milano. Po to pilyje dirbo architektas Antonio Filarete (kuris suprojektavo \xc4\xaf\xc4\x97jimo bok\xc5\xa1t\xc4\x85). Apie 1466 m. mirus Fran\xc4\x8deskui I Sforcai pilis buvo beveik baigta._NEWLINE_XV a. pabaigoje vald\xc4\x99s Lodovikas Sforca ir jo \xc5\xbemona Beatri\xc4\x8d\xc4\x97 Est\xc4\x97 pavert\xc4\x97 pil\xc4\xaf vienu pra\xc5\xa1matniausi\xc5\xb3 kunigaik\xc5\xa1\xc4\x8di\xc5\xb3 rezidencij\xc5\xb3 Europoje. Nuo 1494 m. pilyje dirbo Donatas Bramant\xc4\x97, 1498 m. \xe2\x80\x93 Leonardas da Vin\xc4\x8dis, kurio dalis dekoracij\xc5\xb3 i\xc5\xa1lik\xc4\x99. 1499 m. pil\xc4\xaf u\xc5\xbe\xc4\x97m\xc4\x97 pranc\xc5\xabz\xc5\xb3 \xc4\xafsiver\xc5\xbe\xc4\x97liai ir nuo to laiko pilis prad\xc4\x97jo nykti. 1513 m. pilis buvo atkariauta Masimiljano Sforcos, po to v\xc4\x97l prarasta. 1521 m. \xc5\xbeaibas sugriov\xc4\x97 Filaret\xc4\x97s bok\xc5\xa1t\xc4\x85. 1525 m. pil\xc4\xaf galutinai atsi\xc4\x97m\xc4\x97 Fran\xc4\x8deskas II Sforca. Nuo 1565 m. pilis buvo fortifikuota, i\xc5\xa1kastas gynybinis griovys, pastatyta citadel\xc4\x97._NEWLINE_XVIII a. pilis priklaus\xc4\x97 paeiliui ispanams, pranc\xc5\xabzams, austrams. 1800 m. Napoleonas liep\xc4\x97 sunaikinti pilies \xc4\xaftvirtinimus, po ko i\xc5\xa1 pilies liko jos pradinis variantas, labiau pana\xc5\xa1us \xc4\xaf r\xc5\xabmus. 1814 m. pilis paversta Austrijos kariuomen\xc4\x97s kareivin\xc4\x97mis. 1848 metais, sukilimo prie\xc5\xa1 austr\xc5\xb3 vald\xc5\xbei\xc4\x85 metu, pilis buvo ap\xc5\xa1audyta i\xc5\xa1 patrank\xc5\xb3. Po Italijos suvienijimo 1861 m. i\xc5\xa1 pilies buvo lik\xc4\x99 beveik vien tik griuv\xc4\x97siai. Buvo svarstoma apskritai jos liku\xc4\x8dius nuvalyti, ta\xc4\x8diau apsigalvota. Nuo 1893 m. pagal Luca Beltrami projektus pilis atstatyta (kartu su Filaret\xc4\x97s bok\xc5\xa1tu) ir 1905 m. atiduota miesto visuomenei kaip muziejus.'